Peugeot wil weer sy stempel afdruk in SAPeugeot se eerste bakkie, die Landtrek. (Foto: Verskaf) Peugeot, deel van die groter Stellantis-groep, het oor die afgelope 36 maande enorme werk ingesit om sy sake in Suid-Afrika agtermekaar te kry. Die motorvervaardiger is nie skaam om pa te staan vir sy foute nie en het skouer aan die wiel gesit om sy reputasie te herstel. Die eerste punt op die agenda was om die meer as 500 voertuie wat op onderdele of diagnose gewag het, te herstel. Dit is intussen tot minder as 40 afgebring en die kwessie geniet steeds op senior bestuursvlak prioriteit. Die herstel van sy handelaarsnetwerk was volgende op die lys. Daar is tans 38 handelaars in sy netwerk en almal is nou ten volle toegerus om seker te maak hulle kan hul klante die diens bied wat hulle toekom. Dit is wat Peugeot in staat gestel het om die beste markaandeel in die afgelope agt jaar te geniet. Linda Jackson Linda Jackson, internasionale uitvoerende hoof van Peugeot, was onlangs in Suid-Afrika. En op ’n vraag aan Jackson oor hoekom dit so belangrik is om Peugeot se reputasie in Suid-Afrika te herstel, het sy geantwoord: “Dis eintlik heel eenvoudig. Peugeot is een van die sterkste handelsmerke in Europa, dis vanselfsprekend. “Waar groei ons? Ons het twee gebiede geïdentifiseer waar ons ŉ klein markaandeel het, maar die ruimte het om ŉ wesenlike verbetering aan te bring. Dit is Afrika en Suid-Amerika. Ek voeg nie China hier by nie want dis ŉ perd van ŉ ander kleur. Ons het tans ŉ 0,5%-markaandeel in Suid-Afrika, en wil dit wesenlik verbeter!” Wat is Peugeot se teiken? “Ons wil teen 2025 ŉ 3%-markaandeel bereik,” sê Leslie Ramsoomar, uitvoerende hoof van Stellantis Suid-Afrika. “Ons glo dat die Peugeot Landtrek ons gaan help om dit te bereik.” Stellantis het reeds verskeie elektriese voertuie in sy onderskeie handelsmerke. Kan Suid-Afrika dalk binnekort elektriese weergawes van die 208 en 2008 sien? “Kyk, daar is steeds enorme uitdagings wat wetgewing betref en hoe elektriese voertuie in Suid-Afrika belas word, maar as ons die groei [in elektriese voertuie] in ag neem en die vermoede dat die vraag gaan toeneem, is daar beslis ŉ dringendheid. Ons moet net ons huiswerk doen en sien of ons die voertuie na die mark toe kan bring teen billike pryse.”